CELEX: 62021TN0311
Language: mt
Date: 2021-06-01 00:00:00
Title: Kawża T-311/21: Rikors ippreżentat fl-1 ta’ Ġunju 2021 – SV vs BEI

16.8.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 329/30
            
         
      Rikors ippreżentat fl-1 ta’ Ġunju 2021 – SV vs BEI
      (Kawża T-311/21)
      (2021/C 329/40)
      Lingwa tal-kawża: l-Inġliż
      
         Partijiet
      
      
         Rikorrent: SV (rappreżentanti: L. Levi u M. Vandenbussche, avukati)
      
         Konvenut: Il-Bank Ewropew tal-Investiment
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla r-rapport ta’ evalwazzjoni tar-rikorrent għas-sena 2019;
               
            
                  —
               
               
                  tannulla d-deċiżjoni tal-Kunsill Ġenerali tas-26 ta’ Ġunju 2020 li tikkonferma r-rapport ta’ evalwazzjoni għas-sena 2019 fil-kuntest tal-eżami mill-ġdid tad-DĠ Persunal kif ukoll id-deċiżjoni tad-DĠ Persunal tat-22 ta’ Frar 2021 li tiċħad it-talba tar-rikorrent għal eżami mill-ġdid amministrattiv;
               
            
                  —
               
               
                  tikkumpensa lir-rikorrent għad-dannu materjali tiegħu kif deskritt f’dan ir-rikors;
               
            
                  —
               
               
                  tikkumpensa lir-rikorrent għad-dannu morali tiegħu evalwat ex aequo et bono għal EUR 5 000.
               
            
                  —
               
               
                  tikkundanna lill-konvenut għall-ispejjeż.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka sitt motivi.
      
                  1.
               
               
                  L-ewwel motiv ibbażat fuq l-assenza ta’ eżami mill-ġdid sħiħ tal-evalwazzjoni – Ksur tar-Regoli ta’ Implimentazzjoni tal-BEI.
                  
                              —
                           
                           
                              Ir-rikorrent isostni li l-Kunsill Ġenerali ma wettaqx eżami mill-ġdid sħiħ tar-rapport ta’ evalwazzjoni, kif meħtieġ mir-Regoli ta’ Implimentazzjoni tal-BEI, iżda llimita l-evalwazzjoni għal eżami mill-ġdid marġinali, limitat sabiex jikkonstata jekk ir-rapport kienx ivvizzjat minn żball manifest ta’ evalwazzjoni. Bl-istess mod, huwa jargumenta li d-DĠ Persunal naqas ukoll milli jwettaq eżami mill-ġdid sħiħ tar-rapport ta’ evalwazzjoni, kuntrarjament għar-rekwiżiti tar-Regoli ta’ Implimentazzjoni tal-BEI.
                           
                        
            
                  2.
               
               
                  It-tieni motiv ibbażat fuq evalwazzjoni illegali tal-klassifikazzjoni assoluta ta’ prestazzjoni tal-għanijiet u tal-kompetenzi tar-rikorrent – Ksur tal-linji gwida dwar il-Ġestjoni ta’ Prestazzjoni (ĠP).
                  
                              —
                           
                           
                              L-evalwazzjoni assoluta tal-amministratur tar-rikorrent tal-għanijiet u tal-kompetenzi tikser il-linji gwida tal-ĠP sa fejn hija bbażata fuq evalwazzjoni relattiva mad-Diviżjoni, mad-Dipartiment u mad-Direttorat kollha minflok evalwazzjoni tat-twettiq assolut u wiri ta’ kompetenzi tar-rikorrent. Dan l-eżami mill-ġdid żbaljat kien sussegwentement ġie approvat u applikat mill-Kunsill Ġenerali u mid-DĠ Persunal, u b’hekk id-deċiżjoni tagħhom saret ukoll illegali.
                           
                        
            
                  3.
               
               
                  It-tielet motiv ibbażat fuq ksur tal-obbligu ta’ motivazzjoni u tat-Taqsima 3.4 tal-linji gwida ĠP.
                  
                              —
                           
                           
                              Huwa argumentat li l-konvenut naqas milli jimmotiva korrettament ir-rapport ta’ evalwazzjoni peress li dan ir-rapport ma jirreferix għad-diskussjoni li seħħet bejn ir-rikorrent u l-amministratur tiegħu kif ukoll peress li r-raġunijiet ipprovduti huma insuffiċjenti sabiex tinftiehem il-klassifikazzjoni iktar baxxa meta pparagunata mas-sena preċedenti.
                           
                        
            
                  4.
               
               
                  Ir-raba’ motiv ibbażat fuq żball manifest ta’ evalwazzjoni u fuq assenza ta’ evalwazzjoni ġusta, oġġettiva u komprensiva tal-prestazzjoni assoluta tar-rikorrent – Ksur tad-dmir ta’ amministrazzjoni tajba u tad-dmir ta’ diliġenza – Ksur tal-linji gwida ĠP.
                  
                              —
                           
                           
                              Ir-rikorrent jikkunsidra li l-evalwazzjoni mwettqa mill-amministratur tiegħu, approvata mill-Kunsill Ġenerali u mill-Persunal DĠ, naqset milli tieħu inkunsiderazzjoni l-fatturi kollha u hija vvizzjati bi żbalji manifesti.
                           
                        
            
                  5.
               
               
                  Il-ħames motiv ibbażat fuq ksur tal-obbligu ta’ motivazzjoni u żball manifest ta’ evalwazzjoni fir-rigward tal-eżami mill-ġdid amministrattiv u, b’mod partikolari, l-assenza ta’ promozzjoni għal funzjoni tal-livell-D.
                  
                              —
                           
                           
                              Ir-rikorrent jargumenta li ssodisfa l-kriterji kollha għal promozzjoni, b’mod partikolari peress li ħadem tajjeb fir-rwol attwali tiegħu, għandu l-abbiltà u l-potenzjal li jaħdem fuq livell ogħla kif ikkonfermat lilu diversi drabi mill-amministratur tiegħu u wera motivazzjoni sabiex jaħdem fuq livell ogħla, speċjalment b’kunsiderazzjoni tal-fatt li kompla jeżerċita responsabbiltajiet ta’ livell ogħla korrispondenti. Il-konvenut, għandu jingħad, naqas milli jimmotiva d-deċiżjoni tiegħu li ma jagħtix promozzjoni lir-rikorrent. Din il-motivazzjoni la tista’ tinstab fid-deċiżjoni tal-Kunsill Ġenerali u lanqas fid-deċiżjoni tad-DĠ Persunal.
                           
                        
            
                  6.
               
               
                  Is-sitt motiv ibbażat fuq ksur tad-dritt għal smigħ.
                  
                              —
                           
                           
                              Ir-riżultati ta’ prestazzjoni għas-sena 2019 ma jirriflettux diskussjoni individwali fuq prestazzjoni u kienu sorpriża kbira.